30.12.2022
RO
Jurnalul Oficial al Uniunii Europene
C 498/19
17. solicită un alt standard Euro privind emisiile pentru autoturisme, camionete, camioane și autobuze (Euro 7/VII) pentru a reduce emisiile de poluanți toxici (de exemplu, oxid de azot, amoniac, monoxid de carbon și particule în suspensie PM 10-2,5) și pentru a evita zeci de mii de decese premature în fiecare an; regretă profund decizia Comisiei Europene de a amâna din nou propunerile Euro 7/VII în cadrul programului său de lucru pentru 2022, ceea ce pune sub semnul întrebării obiectivul său de reducere a poluării la zero și angajamentul său față de Pactul verde european și pune în pericol capacitatea industriei de a planifica modificările tehnice necesare;
Mobilitatea accesibilă pentru toți 18.
solicită un sistem de transport public accesibil pentru toți cetățenii, prin incluziunea lor încă din momentul proiectării, în special ținând seama de persoanele cu handicap; subliniază beneficiile includerii utilizatorilor încă din faza timpurie a planificării infrastructurii și serviciilor de transport; confirmă importanța accesibilității prevăzute în cadrul Strategiei privind drepturile persoanelor cu handicap 2021-2030 și al Actului european privind accesibilitatea; subliniază importanța proiectelor precum „Access City Award”;
19.
solicită o abordare mai cuprinzătoare pentru a asigura accesibilitatea pe întreaga durată a călătoriei;
20. subliniază că nevoia de a aborda sărăcia în materie de mobilitate este esențială din punctul de vedere al coeziunii sociale, economice și teritoriale; prin urmare, solicită o abordare multimodală și integrată pentru a combate excluziunea în materie de mobilitate și a asigura accesul egal la centrele urbane; salută în acest sens angajamentul Comisiei prevăzut în noul cadru al UE pentru mobilitatea urbană de a combate „inegalitățile în ceea ce privește accesul la rețeaua de transport public, inclusiv îmbunătățirea accesului la gări”; solicită, de asemenea, sprijin suplimentar pentru orașele mai mici, zonele periurbane și zonele rurale și montane care depind de un oraș, în special în regiunile mai puțin dezvoltate, pentru a asigura conectivitatea acestor teritorii și accesul egal la tranziția către mobilitatea durabilă pentru cetățenii acestora;
Consolidarea transportului public cu rol de coloană vertebrală a mobilității urbane 21. salută intenția semnalată de Comisie de a „colabora cu administrațiile naționale și locale și cu toate părțile interesate pentru a se asigura că [transportul public] își menține statutul de coloană vertebrală a mobilității urbane”; subliniază necesitatea de a coordona toate instrumentele și resursele disponibile în acest scop, inclusiv rolul important al obligațiilor de serviciu public (OSP) în asigurarea conectivității cu centrele urbane;
22. subliniază nevoia urgentă a sporirii capacității globale a transportului public, atât din punctul de vedere al acoperii geografice, cât și al creșterii frecvențelor, pentru a face față creșterii preconizate a numărului de pasageri; reamintește insuficiența cronică a investițiilor de-a lungul ultimelor decenii și deficitul de investiții cu care se confruntă operatorii de transport public, astfel cum evidențiază Curtea de Conturi Europeană;
23. subliniază că transportul public trebuie completat cu oferte alternative și concepte multimodale; solicită în acest sens soluții flexibile și bazate pe cerere pentru primul și ultimul kilometru; subliniază, de asemenea, importanța promovării mobilității active, în special a mersului cu bicicleta;
24. subliniază nevoia de a pune la dispoziție și de a extinde infrastructura necesară pentru un transport public durabil, inclusiv sisteme de încărcare adecvate pentru autobuzele electrice, care să permită călătoriile interurbane în condiții nefavorabile de climă și relief și, în plus, să crească viteza comercială;
25. solicită consolidarea nodurilor multimodale pentru a asigura transferuri fără probleme între diferite moduri de transport, inclusiv îmbunătățirea accesibilității pentru mobilitatea activă și crearea unor locuri de parcare sigure pentru biciclete, pentru a asigura o transbordare mai rapidă și mai eficientă a persoanelor și a bunurilor;
26. subliniază importanța legăturilor periurbane, inclusiv a legăturilor transfrontaliere, întrucât naveta nu se oprește la limitele orașelor și trebuie facilitată, de asemenea, în zonele rurale și dincolo de frontierele naționale în regiunile frontaliere, cum ar fi punerea la dispoziție a unor facilități „park & ride” conectate la rețeaua de transport;
27. subliniază nevoia unor măsuri menite să încurajeze implementarea serviciilor de transport public la cerere, în special în zonele rurale periferice și ultraperiferice, și solicită Comisiei să ofere sprijin pentru testarea unor astfel de soluții și să propună un sistem de finanțare și subvenții pentru acest tip de servicii;